ঘরের মাঠে পিচ-বিতর্ক কিছুতেই পিছু ছাড়ছে না কলকাতা নাইট রাইডার্সের।
আজ, শনিবার নাইটদের প্রতিপক্ষ রাইজিং পুণে সুপারজায়ান্টস। যাদের প্রথম একাদশে থাকবেন অ্যাডাম জাম্পা। অস্ট্রেলীয় স্পিনার আগের ম্যাচেই ১৯ রানে ছ’উইকেট নিয়ে হইচই ফেলে দিয়েছেন। সেই সঙ্গে থাকবেন ভারতের সেরা স্পিনার আর. অশ্বিন। আর তাঁদের বিরুদ্ধে গৌতম গম্ভীরদের জন্য প্রস্তুত করা হয়েছে এমন উইকেট, যেখানে স্পিনারদের সুবিধা পাওয়ার কথা। পিচে ঘাসের লেশমাত্র নেই। কিউরেটর অবশ্য দাবি করলেন, এই পিচে রান উঠবে। তবে শোনা গেল, উইকেট স্লো টার্নার হবে।
নাইট শিবির যে পিচ দেখে খুশি হয়েছে বলে কোনও খবর নেই। বরং গম্ভীরদের উদ্বিগ্ন হওয়ার কথা। একে প্রতিপক্ষ দলে দুই বিশ্বমানের স্পিনার। অন্যদিকে, নিজেদের সেরা স্পিন-অস্ত্র সুনীল নারাইন নবম আইপিএলে ছন্দ হাতড়ে বেড়াচ্ছেন। অ্যাকশন সংশোধন করে ফেরার পর যাঁকে আগের মতো বিপজ্জনক লাগছে না। আঙুলের চোটে আগের দু’ম্যাচ খেলেননি। আজ, শনিবারও সম্ভবত তাঁকে প্রথম একাদশের বাইরে রেখেই নামবেন নাইটরা।
গুজরাত লায়ন্সের বিরুদ্ধে ইডেনে আগের ম্যাচ কেকেআর খেলেছিল সবুজ উইকেটে। যে পিচে পেসারদের জন্য বাড়তি সুবিধা ছিল। কিন্তু শনিবারের ম্যাচের জন্য ন্যাড়া উইকেট দেখে নিরপেক্ষ মহলের অনেকে বিস্ময় প্রকাশ করছেন যে, স্পিন-নির্ভর পুণের বিরুদ্ধে এরকম পিচ কেন! প্রতিপক্ষের বোলিং অস্ত্রাগারে যেখানে অশোক ডিন্ডা ছাড়া আর কোনও ভাল পেসার নেই, সেখানে সবুজ উইকেট নয় কেন, তা নিয়েও বিস্মিত অনেকে।

গম্ভীরকে শুক্রবার সাংবাদিক বৈঠকে প্রশ্ন করা হয়েছিল, ঘরের মাঠের উইকেট নিয়ে তিনি খুশি কি না? ইডেনে তাঁর দল হোম অ্যাডভ্যান্টেজ পাচ্ছে কি না? কেকেআর অধিনায়ক যার উত্তরে বললেন, ‘‘আমার কোনও সমস্যা নেই। টুর্নামেন্ট জিততে চাইলে পিচের ওপর নির্ভর করে থাকলে চলে না। চ্যাম্পিয়ন হতে চাইলে সবরকম পরিবেশ-পরিস্থিতির সঙ্গে মানিয়ে নিতে হবে।’’ পাশাপাশি গম্ভীর এ-ও স্বীকার করে নিলেন, ‘‘অবশ্যই ঘরের মাঠের সুবিধা পার্থক্য গড়ে দেয়। অস্ট্রেলিয়া-দক্ষিণ আফ্রিকায় পেস বোলিং সহায়ক উইকেট হয়। ভারতের উইকেটে আবার স্পিনাররা বাড়তি সুবিধা পায়। এর মধ্যে অন্যায় কিছু নেই।’’
শুক্রবার সন্ধ্যায় প্র্যাক্টিসের পর ক্রিকেটারেরা মাঠ ছাড়ার পরেও কেকেআর-এর চিফ এগজিকিউটিভ অফিসার (সিইও) বেঙ্কি মাইসোরকে দীর্ঘক্ষণ আলোচনা করতে দেখা গেল সিএবি প্রেসিডেন্ট সৌরভ গঙ্গোপাধ্যায়ের সঙ্গে। যা নিয়ে জল্পনা শুরু হয়ে গেল, ফের বাইশ গজ নিয়ে সিএবি ও নাইট শিবিরে কোনও দড়ি টানাটানি শুরু হয়ে গেল কি না।
মহেন্দ্র সিংহ ধোনি আবার টিমমালিকের শহরে নামছেন নতুন হেয়ারস্টাইল নিয়ে। শনিবার সন্ধ্যায় ইডেনে প্র্যাক্টিসের সময় ধোনি উদয় হলেন নতুন চুলের ছাঁট নিয়ে। টুর্নামেন্ট থেকে তাঁর দল আগেই বিদায় নিয়েছে। বাকি ম্যাচগুলো তাই ধোনিদের সামনে সম্মানরক্ষার লড়াই। যে লড়াইয়ে নামার আগে ধোনি পেয়ে যাচ্ছেন কোচ স্টিফেন ফ্লেমিংয়ের সমর্থন। ফ্লেমিং সাংবাদিক বৈঠকে বলে গেলেন, ‘‘একটা নতুন গ্রুপ তৈরি করা কঠিন চ্যালেঞ্জ। খুব তাড়াতাড়ি সকলের সম্বন্ধে ধারণা তৈরি করে নিতে হয়। সঠিক কম্বিনেশন তৈরি করতে হয়।’’ শুক্রবার রাতে প্রবল বৃষ্টি হয়েছে কলকাতায়। ম্যাচের দিনও ঝড়-বৃষ্টির পূর্বাভাস রয়েছে।